b'\n_START_ARTICLE_\nGeoparcul Dinozaurilor \xe2\x80\x9e\xc8\x9aara Ha\xc8\x9begului\xe2\x80\x9d\n_START_SECTION_\nLocalizare\n_START_PARAGRAPH_\nAria protejat\xc4\x83 se afl\xc4\x83 \xc3\xaen partea sud-vestic\xc4\x83 a jude\xc8\x9bului Hunedoara, pe teritoriul administrativ al ora\xc8\x99ului Ha\xc8\x9beg \xc8\x99i pe cele ale comunelor: Baru, Densu\xc8\x99, General Berthelot, Pui, R\xc4\x83chitova, R\xc3\xa2u de Mori, Sarmizegetusa, S\xc4\x83la\xc8\x99u de Sus, S\xc3\xa2nt\xc4\x83m\xc4\x83ria-Orlea \xc8\x99i Tote\xc8\x99ti.\n_START_SECTION_\nDescriere\n_START_PARAGRAPH_\nAria natural\xc4\x83 a fost declarat\xc4\x83 parc natural prin Hot\xc4\x83r\xc3\xa2rea de Guvern 2151 din 30 noiembrie 2004 (privind instituirea regimului de arie natural\xc4\x83 protejat\xc4\x83 pentru noi zone) iar din 2005 geoparcul a fost acceptat \xc3\xaen Re\xc8\x9beaua European\xc4\x83 a Geoparcurilor \xc8\x99i \xc3\xaen Re\xc8\x9beaua Global\xc4\x83 (sub egida UNESCO). Din 2015 Geoparcul este sit UNESCO, ca urmare a adopt\xc4\x83rii de c\xc4\x83tre statele membre UNESCO, la data de 17 noiembrie 2015, a Programului Interna\xc8\x9bional pentru Geo\xc8\x99tiin\xc8\x9be \xc8\x99i Geoparcuri.  _NEWLINE_Geoparcul Dinozaurilor este singurul areal din Rom\xc3\xa2nia membru al Re\xc8\x9belei Europene \xc8\x99i al Re\xc8\x9belei Globale a Geoparcurilor._NEWLINE_A fost primul Geoparc din Europa de Sud-Est care a ob\xc8\x9binut acest statut interna\xc8\x9bional, \xc3\xaen anul 2005._NEWLINE_\xc3\x8en cadrul geoparcului sunt incluse \xc8\x99i urm\xc4\x83toarele rezerva\xc8\x9bii naturale: Paleofauna reptilian\xc4\x83 Tu\xc8\x99tea, Locul fosilifer cu dinozauri S\xc3\xa2npetru, Mla\xc8\x99tina de la Pe\xc8\x99teana, Calcarele de la Fa\xc8\x9ba Fetii, V\xc3\xa2rful Poieni, P\xc4\x83durea Slivu\xc8\x9b, F\xc3\xa2na\xc8\x9bele cu narcise Nuc\xc8\x99oara, F\xc3\xa2na\xc8\x9bele Pui._NEWLINE_Geoparcul Dinozaurilor  este o \xc3\xaengem\xc4\x83nare a  geodiversit\xc4\x83\xc8\x9bii, biodiversit\xc4\x83\xc8\x9bii, patrimoniului istoric \xc8\x99i cultural;   cu activit\xc4\x83\xc8\x9bile socio-economice ale \xc8\x9a\xc4\x83rii Ha\xc8\x9begului.\n_START_SECTION_\nGeodiversitate\n_START_PARAGRAPH_\nAceast\xc4\x83 arie natural\xc4\x83 protejat\xc4\x83 are un statut special, datorit\xc4\x83 gradului ridicat de locuire \xc8\x99i scopul s\xc4\x83u este de a asigura protec\xc8\x9bia patrimoniului natural \xc8\x99i cultural al \xc8\x9a\xc4\x83rii Ha\xc8\x9begului. _NEWLINE_Geoparcul cuprinde elemente de interes geologic deosebit al\xc4\x83turi de elemente de interes ecologic, arheologic, istoric \xc8\x99i cultural. _NEWLINE_Factorul cheie care personalizeaz\xc4\x83 acest teritoriu este reprezentat de siturile cu resturi de dinozauri de v\xc3\xa2rst\xc4\x83 Cretacic Superior. Dinozaurii pitici din Depresiunea Ha\xc8\x9beg sunt unici \xc3\xaen lume, importan\xc8\x9ba \xc8\x99tiin\xc8\x9bific\xc4\x83 \xc8\x99i atractivitatea lor fiind sporit\xc4\x83 prin descoperirile de cuiburi cu ou\xc4\x83 \xc8\x99i embrioni de dinozauri, ale unor mamifere contemporane dinozaurilor \xc8\x99i a unei reptile zbur\xc4\x83toare (Hatzegopteryx), din grupul pterozaurilor.\n_START_SECTION_\nBiodiversitate\n_START_PARAGRAPH_\nGeoparcul se suprapune cu sitului de importan\xc8\x9b\xc4\x83 comunitar\xc4\x83 \xe2\x80\x9eStrei - Ha\xc8\x9beg\xe2\x80\x9d (24.968 ha), arie protejat\xc4\x83 instituit\xc4\x83 \xc3\xaen anul 2007 \xc3\xaen vederea conserv\xc4\x83rii habitatelor naturale \xc8\x99i a speciilor de plante \xc8\x99i animale s\xc4\x83lbatice de interes comunitar, ce apar\xc8\x9bine re\xc8\x9belei ecologice europeane Natura 2000; la baza desemn\xc4\x83rii c\xc4\x83ruia afl\xc3\xa2ndu-se c\xc3\xa2teva specii faunistice (urs, lup, vidr\xc4\x83 de r\xc3\xa2u) \xc8\x99i floristice (bumb\xc4\x83c\xc4\x83ri\xc8\x9b\xc4\x83 - Eriophorum vaginatum, roua cerului - Drosera rotundifolia) enumerate \xc3\xaen anexa I-a a Directivei Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83)._NEWLINE_Printre speciile faunistice semnalate \xc3\xaen arealul parcului se afl\xc4\x83 \xc8\x99apte mamifere: ursul brun (Ursus arctos), lupul (Canis lupus), vidra de r\xc3\xa2u (Lutra lutra), liliacul cu urechi de \xc8\x99oarece (Myotis blythii), liliacul comun (Myotis myotis), liliacul cu picioare lungi (Myotis capaccinii) \xc8\x99i liliacul mare cu potcoav\xc4\x83 (Rhinolophus ferrumequinum); trei specii de amfibieni: ivora\xc8\x99ul-cu-burta-galben\xc4\x83 (Bombina variegata), tritonul comun transilv\xc4\x83nean (Triturus vulgaris ampelensis) \xc8\x99i tritonul cu creast\xc4\x83 (Triturus cristatus); patru specii de pe\xc8\x99ti: mrean\xc4\x83 v\xc3\xa2n\xc4\x83t\xc4\x83 (Barbus meridionalis), zgl\xc4\x83voac\xc4\x83 (Cottus gobio), dun\xc4\x83ri\xc8\x9b\xc4\x83 (Sabanejewia aurata) \xc8\x99i chi\xc8\x99carul (Eudontomyzon danfordi); precum \xc8\x99i zece specii de nevertebrate: racul-de-ponoare (Austropotamobius torrentium), g\xc3\xa2ndacul sihastru (Osmoderma eremita), cosa\xc8\x99ul de munte (Isophya costata), cosa\xc8\x99ul transilvan (Pholidoptera transsylvanica), cosa\xc8\x99 (Isophya stysi) \xc8\x99i cinci specii de fluturi (Hypodryas maturna, Euphydryas aurinia, Lycaena dispar, Maculinea teleius \xc8\x99i Gortyna borelii lunata).\n_START_SECTION_\nProiecte \xc8\x99i activit\xc4\x83\xc8\x9bi\n_START_PARAGRAPH_\nGeoparcul este implicat activ \xc3\xaen proiecte de educa\xc8\x9bie, \xc8\x99tiin\xc8\x9b\xc4\x83 \xc8\x99i cultur\xc4\x83 precum \xc8\x99i \xc3\xaen turism \xc8\x99i evenimente._NEWLINE_Detalii pe site \xc8\x99i paginile de social media.\n_START_SECTION_\nPuncte de vizitare\n_START_PARAGRAPH_\nGeoparcul de\xc8\x9bine o infrastructur\xc4\x83 de vizitare cu puncte de interpretare (Casele Geoparcului) \xc8\x99i trasee:\n_START_SECTION_\nCasa Geoparcului\n_START_PARAGRAPH_\nSe afl\xc4\x83 \xc3\xaen cl\xc4\x83direa Universit\xc4\x83\xc8\x9bii din Bucure\xc8\x99ti, din Ha\xc8\x9beg, Str. Libert\xc4\x83\xc8\x9bii, nr. 9A._NEWLINE_Conceptul valorific\xc4\x83 legendele balaurilor, mitul dragonilor \xc8\x99i fascina\xc8\x9bia pentru dinozauri. Eroul principal este Balaur bondoc, o specie de dinozaur transilv\xc4\x83nean, cu povestea descoperirii \xc8\x99i reconstituirii lui. Reconstruc\xc8\x9bia este realizat\xc4\x83 de Brian Cooley, expert international recunoscut. Programul de vizitare difer\xc4\x83 \xc3\xaen func\xc8\x9bie de sezon.\n_START_SECTION_\nCasa pentru \xc8\x98tiin\xc8\x9b\xc4\x83 \xc8\x99i Art\xc4\x83\n_START_PARAGRAPH_\nCentrul este destinat vizit\xc4\x83rii, organiz\xc4\x83rii de ateliere educa\xc8\x9bionale \xc8\x99i activit\xc4\x83\xc8\x9bi de tip outdoor learning. Vedeta expozi\xc8\x9biei este reproducerea \xc3\xaen m\xc4\x83rime natural\xc4\x83 a lui Magyarosaurus dacus \xc3\xaen exterior. \xc3\x8en interior se afl\xc4\x83 o alt\xc4\x83 reconstruc\xc8\x9bie \xe2\x80\x93 Zalmoxis robustus, precum \xc8\x99i o colec\xc8\x9bie de fosile printre care trei cuiburi originale cu ou\xc4\x83 de dinozaur. Programul de vizitare difer\xc4\x83 \xc3\xaen func\xc8\x9bie de sezon.\n_START_SECTION_\nCasa Vulcanilor\n_START_PARAGRAPH_\nCasa Vulcanilor este o construc\xc8\x9bie din p\xc4\x83m\xc3\xa2nt care spune povestea P\xc4\x83m\xc3\xa2ntului, adaptat\xc4\x83 la povestea geologic\xc4\x83 a \xc8\x9a\xc4\x83rii Ha\xc8\x9begului. Este un loc unde pute\xc8\x9bi afla lucruri interesante despre vulcanii care dominau Insula Ha\xc8\x9begului de acum 70 de milioane de ani \xc8\x99i ale c\xc4\x83ror urme se g\xc4\x83sesc ast\xc4\x83zi \xc3\xaen comuna Densus. Construc\xc8\x9bia este una ecologic\xc4\x83 din cob, adic\xc4\x83 p\xc4\x83m\xc3\xa2nt galben, paie \xc8\x99i ap\xc4\x83._NEWLINE_Este un spa\xc8\x9biu de vizitare \xc8\x99i de educa\xc8\x9bie non-formal\xc4\x83 realizat prin voluntariat \xc3\xaen cadrul mai multor proiecte \xc3\xaencepute in 2014. Vizitarea se face doar cu programare. Detalii pe site.\n_START_SECTION_\nCasa Dinozaurilor Pitici \xc8\x99i Casa Tradi\xc8\x9biilor\n_START_PARAGRAPH_\nCasa Dinozaurilor Pitici \xc8\x99i Casa Tradi\xc8\x9biilor fac parte dintr-un Centrul Comunitar al satului S\xc3\xa2npetru._NEWLINE_Centrul \xc8\x99i Asocia\xc8\x9bia Femeilor din S\xc3\xa2nt\xc4\x83m\xc4\x83ria-Orlea organizeaz\xc4\x83 periodic evenimente de promovare a tradi\xc8\x9biilor precum: Atelier de plante tinctoriale, T\xc3\xa2rgul produselor locale (\xc8\x9bes\xc4\x83turi, ulei de dovleac, s\xc4\x83pun), Zilele Geoparcului, Atelierul Dinozaurilor.\n_START_SECTION_\nCasa Pietrelor\n_START_PARAGRAPH_\nCasa Pietrelor este o construc\xc8\x9bie din piatr\xc4\x83, lemn, lut, ap\xc4\x83 \xc8\x99i balo\xc8\x9bi de paie care spune povestea pietrelor \xc8\x99i a vie\xc8\x9buitoarelor care tr\xc4\x83iesc sau au tr\xc4\x83it pe P\xc4\x83m\xc3\xa2nt. Aici ve\xc8\x9bi afla mai multe despre pietre \xc8\x99i fosile, dar \xc8\x99i despre c\xc3\xa2t de str\xc3\xa2nse sunt leg\xc4\x83turile dintre acestea, formele de relief \xc8\x99i via\xc8\x9ba pe P\xc4\x83m\xc3\xa2nt. Vizitarea se face doar cu programare. Detalii pe site.'